钦定古今图书集成/明伦汇编/官常典/第190卷 > 陈矫
## 钦定古今图书集成/明伦汇编/官常典/第190卷 > 陈矫

按：《三国魏志》本传：“矫字季弼，广陵东阳人也。避乱江
东，及东城，辞孙策、袁术之命，还本郡。太守陈登请为
功曹，使矫诣许，谓曰：‘许下议论，待吾不足，足下相为
观察。还以见诲。矫还曰：‘闻远近之论，颇谓明府骄而
自矜’。登曰：‘夫闺门雍穆，有德有行，吾敬陈元方兄弟；
渊清玉洁，有礼有法，吾敬华子鱼；清修疾恶，有识有
义，吾敬赵元达；博闻强记，奇逸卓荦，吾敬孔文举；雄
姿桀出，有王霸之略，吾敬刘元德。所敬如此，何骄之
有？馀子琐琐，亦焉足录哉’’！”登雅意如此，而深敬友。矫
郡为孙权所围于匡奇，登令矫求救于太祖。矫说太
祖曰：“鄙郡虽小，形便之国也。若蒙救援，使为外藩，则
吴人锉谋，徐方永安，武声远震，仁爱滂流，未从之国，
望风景附。崇德养威，此王业也。”太祖奇矫，欲留之。矫
辞曰：“本国倒县，本奔走告急，纵无申、胥之效，敢忘弘
演之义乎！”太祖乃遣赴救。吴军既退，登多设间伏，勒
兵追奔，大破之。太祖辟矫为司空掾属，除相令，征南
长史，彭城乐陵太守，魏郡西部都尉。曲周民父病，以
牛祷县，结正弃市。矫曰：“此孝子也。”表赦之。迁魏郡太
守。时系囚千数，至有历年。矫以为周有《三典》之制，汉
约三章之法，今惜轻重之理，而忽久系之患，可谓谬
矣。悉自览罪状，一时论决。大军东征，入为丞相长史。
军还，复为魏郡，转西曹属。从征汉中，还为尚书，行前
未到邺。太祖崩洛阳，群臣拘常，以为太子即位，当须
诏命。矫曰：“王薨于外，天下惶惧。太子宜割哀即位，以
系远近之望。且又爱子在侧，彼此生变，则社稷危矣。
即具官备礼，一日皆办。”明旦，以王后令，策太子即位，
大赦荡然。文帝曰：“陈季弼临大节，明略过人，信一时
之俊杰也。”帝既践阼，转署吏部，封高陵亭侯，迁尚书
令。明帝即位，进爵东乡侯，邑六百户。车驾尝卒，至尚
书门，矫跪问帝曰：“陛下欲何之？”帝曰：“欲案行文书耳。”
矫曰：“此自臣职分，非陛下所宜临也。若臣不称其职，
则请就黜退，陛下宜还。”帝惭，回车而反。其亮直如此。
加侍中、光禄大夫，迁司徒。景初元年薨，谥曰贞侯。子
本嗣。

按注《世语》曰：“刘晔以先进见幸，因谮矫专权。矫惧，以
问长子本，本不知所出。次子骞曰：‘主上明圣，大人大
臣，今若不合，不过不作公耳’。后数日，帝见矫，矫又问
二子，骞曰：‘陛下意解，故见大人也’。既入尽日，帝曰：‘刘
晔构君，朕有以迹君，朕心固已了’。以金五鉼授之，矫
辞，帝曰：‘岂以为小惠君已知朕心，顾君妻子未知故
也’。”帝忧社稷，问矫：“司马公忠正，可谓社稷之臣乎？”矫
曰：“朝廷之望，社稷未知也。”《魏氏春秋》曰：“矫本刘氏
子，出嗣舅氏，而婚于本族。徐宣每非之，廷议其阙。”太
祖惜矫才量，欲拥全之，乃下令曰：“丧乱已来，风教雕
薄，谤议之言，难用褒贬。自建安五年已前，一切勿论。
其以断前诽议者，以其罪罪之。”